钦定古今图书集成/明伦汇编/宫闱典/第117卷 > 徒单贞
## 钦定古今图书集成/明伦汇编/宫闱典/第117卷 > 徒单贞

按《金史》本传：“贞本名特思忒黑，辟剌人也。祖抄，从太
祖伐辽有功，授世袭猛安。父婆卢火，以战功累官开
府仪同三司。贞娶辽王宗干女，海陵同母女弟也。皇
统九年，贞与海陵俱弑熙宗。海陵既立，以贞为左卫
将军，封贞妻平阳长公主。贞为驸马都尉、殿前左副
点检，转都点检，兼太子少保，封王，改大兴尹，都点检”
如故。俄授临潢府路昏斯鲁猛安。居二年，海陵召贞
勗之曰：“汝自幼常在左右，颇著微劳，而近日乃怠忽，
纵有罪，树私恩。凡人富贵而骄，皆死征也。汝若不制
汝心，将无所不至，赐之死，复何辞。朕念弟襄及公主
与朕同胞，故少示惩戒。”贞但号泣。即日解点检职，仍
为大兴尹。复戒之曰：“今而后，能以勤自励，朕当思之。
不然，黜尔归田里矣。”逾月，复为都点检，大兴尹如故。
正隆二年，例封沈，迁枢密副使，赐佩刀入宫，转同判
大宗正事。海陵将伐宋，诏朝官除三国人使宴饮，其
馀饮酒者死。六年正月四日立春节，益都尹京、安武
节度使爽金吾上将军阿速饮于贞第，海陵使周福
儿锡土牛至贞第见之，以告。海陵召贞诘之曰：“戎事
方殷，禁百官饮酒，卿等知之乎？”贞等伏地请死，海陵
数之曰：“汝等若以饮酒杀人太重，固当谏。古人三谏
不听，亦勉从君命。魏武帝《军行令》曰：‘犯麦者死’。已而
所乘马入麦中，乃割发以自刑。犯麦，微事也，然必欲
以示信。朕为天下主，法不能行于贵近乎？朕念慈宪
太后子四人，惟朕与公主在，而京等皆近属，曲贷死
罪。”于是杖贞七十，京等三人各杖一百。降贞为安武
军节度使，京为滦州刺史，爽归化州刺史。无何，拜贞
御史大夫，以本官为左监军。从伐宋，至扬州。海陵死，
北还，见世宗于中都。诏以贞女为皇太子妃，除贞为
太原尹，改咸平。贞在咸平，贪污不法，累赃钜万。徙真
定尹。事觉，世宗使大理卿李昌图鞫之，贞即引伏。昌
图还奏，上问之曰：“贞停职否？”对曰：“未也。”上怒，抵昌图
罪。复遣刑部尚书移刺道往真定问之，征其赃还主。
有司征给不以时，诏先以官钱还其主，而令贞纳官，
凡还主赃，皆准此例。降贞为博州防御使，降贞妻为
清平县主。顷之，迁震武节度使，遣使者往戒敕之，诏
曰：“朕念卿懿戚，不待终考，更迁大镇，非常之恩，不可
数得，卿勿蹈前过。”转河中尹，进封其妻为任国公主，
赐黄金百两、重彩二十端。赐贞击球马二匹，改东京
留守，赐玉吐鹘、弓矢，赐贞妻钱万贯。有司奏海陵已
贬为庶人，宗干不当犹称帝。于是以宗干有社稷功，
诏追封为辽王，其子孙及诸女皆降，贞妻降永平县
主。贞自仪同三司降特进，夺猛安，不称驸马都尉。再
徙临潢尹。初与弑熙宗凡九人，海陵以暴虐自毙，秉
德、辩忽土、阿里出虎以疑见杀，带以妻殒，李老僧以
反诛。至是，贞与大兴国尚在，而兴国摈弃不用。独贞
以世姻，籍恩宠，虽夫妇降削爵号，而世宗虑久远，终
不以私恩曲庇。久之，诏诛贞及其妻与二子慎思十
六，而宥其诸孙。俄而兴国亦诛，皇统逆党尽矣。章宗
即位，尊母皇太子妃为皇太后，追封贞为太尉、梁国
公。贞祖抄，司空、鲁国公。父婆卢火，司徒、齐国公。贞妻
梁国夫人。子《陁补火》，慎思十六，俱为镇国上将军。无
何，再赠贞太师、广平郡王，谥庄“简贞妻”，进封梁国公
主。